“คลัง” จ่อเปิดลงทะเบียน “คนละครึ่ง” เฟส 3 – “ม.33-เราชนะ” รับเงินอัตโนมัติ!
กระทรวงการคลังเตรียมเปิดลงทะเบียน “คนละครึ่ง” เฟส 3 เร็วๆ นี้ ส่วนโครงการ “ม.33-เราชนะ” รับเงินอัตโนมัติไม่ต้องลงทะเบียนใหม่
6 พ.ค. 2564

ผู้สื่อข่าวรายงานว่า หลังจากที่ประชุมครม.มีมติเมื่อวันที่ 5 พ.ค.ที่ผ่านมา เห็นชอบในหลักการมาตรการเยียวยาผู้ได้รับผลกระทบจากคำสั่ง เพื่อระงับยับยั้งและป้องกันการแพร่ระบาดของโรคโควิด-19 ประกอบด้วย มาตรการคนละครึ่ง เฟส 3 คนละ 3,000 บาท จำนวน 31 ล้านคน คิดเป็นวงเงินงบประมาณ 93,000 ล้านบาท ระยะเวลาเดือนก.ค.-ธ.ค.64
โครงการเราชนะ กลุ่มเป้าหมายประมาณ 32.9 ล้านคน เพิ่มอีกสัปดาห์ละ 1,000 บาท เป็นระยะเวลา 2 สัปดาห์ กรอบวงเงิน 6.7 หมื่นล้านบาท โดยให้ใช้จ่ายสิ้นสุดในวันที่ 30 มิ.ย.64
โครงการ ม.33 เรารักกัน กลุ่มเป้าหมาย 9.27 ล้านคน โดยเพิ่มวงเงินช่วยเหลือผู้ประกันตน ม.33 อีกสัปดาห์ละ 1,000 บาท เป็นเวลา 2 สัปดาห์ วงเงินรวม 18,500 ล้านบาท โดยให้ใช้จ่ายสิ้นสุดในวันที่ 30 มิ.ย.64
ด้านน.ส.กุลยา ตันติเตมิท ผอ.สำนักงานเศรษฐกิจการคลัง กล่าวว่า สำหรับผู้ที่ยังไม่เคยได้รับสิทธิตามมาตรการคนละครึ่ง เฟส 1 และ 2 นั้น สามารถเข้าร่วมสิทธิโครงการคนละครึ่งเฟส 3 ได้ โดยกระทรวงการคลังจะเปิดให้ลงทะเบียนในเร็วๆ นี้ แต่จะเสนอรายละเอียดมาตรการเข้าที่ประชุมครม.ภายในสัปดาห์หน้า
น.ส.กุลยา กล่าวอีกว่า โดยผู้ที่ลงทะเบียนคนละครึ่งเฟส 3 จะไม่สามารถใช้สิทธิโครงการ “ยิ่งใช้ยิ่งได้” ที่รัฐสนับสนุน e-Voucher สูงสุดไม่เกิน 7,000 บาทต่อคน ได้ ต้องเลือกมาตรการใดมาตรการหนึ่ง ส่วนผู้ที่ได้สิทธิ เราชนะ และ ม.33 เรารักกัน โครงการละ 2,000 บาทนั้น จะได้รับอัตโนมัติและไม่มีเปิดลงทะเบียนใหม่